C 234/24

Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2022/C 234/09)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą

Su šia nereikšmingo pakeitimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„Farina di Neccio della Garfagnana“

ES Nr. PDO-IT-0196-AM01 – 12.1.2022

SKVN (x) SGN ( )

1. Pavadinimas

„Farina di Neccio della Garfagnana“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma kilmės vietos nuoroda „Farina di Neccio della Garfagnana“ taikoma saldiems miltams, sumaltiems iš 3.3 punkte išvardytų „Castanea sativa Mill“ kaštonmedžio veislių kaštainių, kurių savybės yra išskirtinės dėl tam tikrų gamtos veiksnių ir žmogaus veiklos.

Kad SKVN ž„Farina di Neccio della Garfagnana“ žymimus miltus būtų galima pateikti į rinką, jie turi pasižymėti tokiomis savybėmis:

— grūdelių dydis: smulkūs ir švelnūs liečiant bei ragaujant;

— didžiausias drėgnis: 13 %;

— spalva: nuo baltos iki tamsios dramblio kaulo;

— skonis: saldūs, su švelniu, šiek tiek karčiu poskoniu;

— kvapas: kaštainių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Miltai gaminami iš šio dokumento 4 punkte nurodytoje vietovėje auginamų šių kaštainių veislių: „Carpinese“, „Pontecosi“, „Mazzangaia“, „Pelorosa“, „Rossola“, „Verdola“, „Nerona“ ir „Capannaccia“, įskaitant kaštainių veisles iš tų pačių, šio dokumento 4 punkte nurodytų kilmės vietovių, nurodant veislių vietinius pavadinimus.

3.4. Specialūs gamybos veiksmai, atliktini nustatytoje geografinėje vietovėje

—

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Visi gamybos etapai, pradedant kaštainių derliaus surinkimu laukuose ir baigiant jų džiovinimu, malimu ir miltų paruošimu vartojimui, turi vykti 4 punkte apibrėžtoje geografinėje vietovėje.

3.6. Specialios produkto registruotu pavadinimu ženklinimo taisyklės

Nuo gruodžio 1 d. SKVN žymimu produktu „Farina di Neccio della Garfagnana“ prekiaujama sandariuose maistiniuose maišeliuose, laikantis galiojančių teisės aktų, be to šie maišeliai gali būti perdirbami arba kompostuojami; maišeliai yra daugiasluoksniai, su stačiakampiu dugnu, o išorinio popierinio sluoksnio spalva yra Pantone 4026 C.

Maišelių talpa – 500 g ir 1 kg, didesni maišeliai naudojami miltams, kurie nėra skirti parduoti plačiajai visuomenei.

Be teisės aktuose dėl maisto produktų ženklinimo ir pateikimo nustatytų privalomų įrašų, kiekvienoje pakuotės vieneto etiketėje nurodoma:

— nuorodos logotipas, po kurio iš karto pateiktas tekstas „Denominazione Origine Protetta“ arba akronimas D.O.P. ir Europos Sąjungos SKVN simbolis, kurie abu privalo būti matomi tame pačiame regėjimo lauke;

— pakuotojo vardas, pavardė (pavadinimas) ir adresas.

SKVN žymimo produkto „Farina di Neccio della Garfagnana“ pavadinimas negali būti papildytas jokiu jį apibūdinančiu būdvardžiu, net jei tai grafiškai atskirtas elementas.

Nepažeidžiant pirmesnėje dalyje nustatyto draudimo, leidžiami tokie informaciniai aprašymai, kaip: „lėtai džiovinti“, „malti akmeninėmis girnomis“ arba „malti vandens malūne“;

— leidžiamos nuorodos į įmonių pavadinimus arba privačius prekių ženklus, jei jos neklaidina vartotojo.

Logotipas:

4. Glaustas geografinės vietovės apibūdinimas

„Farina di Neccio della Garfagnana“ gamybos geografinę vietovę sudaro šie Lukos provincijos regionai: Castelnuovo di Garfagnana; Castiglione Garfagnana; Pieve Fosciana; San Romano di Garfagnana; Sillano Giucugnano; Piazza al Serchio; Minucciano; Camporgiano; Careggine; Fosciandora; Molazzana; Vagli; Villa Collemandina; Gallicano; Borgo a Mozzano; Barga; Coreglia Antelminelli; Bagni di Lucca; Fabbriche di Vergemoli.

5. Ryšys su geografine vietove

5.1. Geografinės vietovės ypatumai

Nepaisant šioje vietovėje gyvenančių žmonių ir intensyvaus kaštonmedžių naudojimo, ryšį su vietove rodo pačios šio kaštonmedžio rūšies, kaip miškų augalo, savitumas.

Apskritai kaštonmedžiai auga tik vietovėse, kuriose vyrauja ypač palankios dirvožemio ir klimato sąlygos. Kaštonmedžius sunku perkelti ir auginti naujose vietovėse, kuriose jie natūraliai neauga, net jei dirvožemio ir klimato sąlygos tose vietovėse yra panašios į įprastas, jiems augti tinkamas sąlygas.

Kalbant konkrečiai apie Lukos ir Garfanjanos regionus, daugelyje dokumentų pabrėžiama, kad nuo senų laikų šie kaštonmedžiai ir jų vaisiai darė teigiamą poveikį vietos ekonomikai, ir turėjo įtakos gyventojų mitybos įvairovei. Todėl žmonės, norėdami kuo geriau išnaudoti šio medžio teikiamus privalumus, užmezgė glaudų ryšį su juo.

5.2. Produkto ypatumai

SKVN žymimas produktas „Farina di Neccio della Garfagnana“ gaminamas iš kaštonmedžių veislių, kurių vaisiai laikomi per mažais, kad būtų galima juos tiekti šviežių vaisių ir daržovių rinkoms, tačiau yra labai saldūs. Tai turi įtakos produkto kaštaininiam skoniui, kuris yra saldus su šiek tiek karčiu poskoniu, nulemtu tradiciškai lėto džiovinimo proceso naudojant ugnį įprastose „metati“ džiovyklose, kurios laikomoskaštonmedžių laukuose. Gerą vardą taip pat lemia smulkus grūdelių dydis, gaunamas malant akmeninėmis girnomis: –malama lėtai, kad akmuo neįkaistų ir miltai nebūtų sugadinti.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Turint omenyje tik kaštainių miltus, šiuo atveju „Farina di Neccio della Garfagnana“, reikia pažymėti, kad, siekdami perdirbti kaštainius, žmonės buvo nuo senų laikų priversti statyti mažus pastatus, kurie palengvintų perdirbimo veiklą. Taigi vietovėje yra daug tam skirtų pastatų (džiovyklų „metati“), naudojamų kaštainiams džiovinti ir jiems malti. Apskaičiuota, kad 1950 m. nustatytoje vietovėje buvo apie 5000 džiovyklų „metati“, o 1800 m. – maždaug 245 malūnai.

Dėl to, kad šie statiniai yra ypatingi architektūrine ir struktūrine prasme, , produkto specifikacijoje ir savivaldybės statybos taisyklėse numatytas jų, kaip vietos kultūros išraiškos ir ryšio su aplinka įrodymo, išsaugojimas.

Kitas svarbus aspektas – kaštainių miltų poveikis vietos virtuvei. Tarp tipinių patiekalų – polenta iš kaštonų miltų, „manafregoli“ (kaštainių miltai, sumaišyti su pienu), „castagnaccio“ (kepta plokščia apvali duona, pagaminta iš kaštainių miltų, alyvuogių aliejaus, graikinių riešutų ir pušų riešutų) ir gaminys, kurį galima apibūdinti kaip Garfanjanos vietovėje kepamą duoną – „neccio“, kuri gaminama iš miltų, vandens ir druskos.

Nuoroda į produkto specifikacijos paskelbimą

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – nuorodą „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – nuorodą „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 179, 2014 6 19, p. 17.